CELEX: 62021CN0494
Language: lt
Date: 2021-08-11 00:00:00
Title: Byla C-494/21: 2021 m. rugpjūčio 11 d. High Court (Airija) pateiktas prašymas priimti prejudicinį sprendimą byloje Eircom Limited / Commission for Communications Regulation

2021 10 25   
            
            
               LT
            
            
               Europos Sąjungos oficialusis leidinys
            
            
               C 431/9
            
         
      2021 m. rugpjūčio 11 d.High Court (Airija) pateiktas prašymas priimti prejudicinį sprendimą byloje Eircom Limited / Commission for Communications Regulation
      
      (Byla C-494/21)
      (2021/C 431/08)
      Proceso kalba: anglų
      
         Prašymą priimti prejudicinį sprendimą pateikęs teismas
      
      
         High Court (Airija)
      
         Šalys pagrindinėje byloje
      
      
         Pareiškėja: Eircom Limited
      
      
         Atsakovė: Commission for Communications Regulation
      
      
         Į bylą įstojusios šalys: Vodafone Ireland Limited, Three Ireland (Hutchinson) Limited, Three Ireland Services (Hutchinson) Limited
      
      
         Prejudiciniai klausimai
      
      Tais atvejais, kai:
      
                  1.
               
               
                  telekomunikacijų rinka yra liberalizuota ir rinkoje veikia keli telekomunikacijų paslaugų teikėjai;
               
            
                  2.
               
               
                  nacionalinė reguliavimo institucija (toliau – NRI) atrinko vieną paslaugų teikėją (toliau – universaliųjų paslaugų teikėjas arba UPT), siekdama vykdyti įpareigojimus teikti universaliąsias paslaugas (toliau – ĮTUP);
               
            
                  3.
               
               
                  NRI nustatė teigiamas su ĮTUP vykdymu susijusias grynąsias sąnaudas (toliau – ĮTUP grynosios sąnaudos); ir
               
            
                  4.
               
               
                  NRI taip pat nustatė, kad ĮTUP grynosios sąnaudos yra didelės, palyginti su ĮTUP grynųjų sąnaudų paskirstymo tarp rinkos dalyvių mechanizmo nustatymo administracinėmis sąnaudomis;
               
            jeigu pagal Universaliųjų paslaugų direktyvoje 2002/22 (1) nustatytus įpareigojimus NRI privalo įvertinti, ar ĮTUP grynosios sąnaudos yra per didelės, kad UPT galėtų jas prisiimti, atsižvelgiant į visus UPT rodiklius, be kita ko, jo įrangos lygį, ekonominę ir finansinę situaciją ir užimamą rinkos dalį (kaip nurodyta Sprendimo Base 42 punkte), ar pagal direktyvas NRI gali šį vertinimą atlikti atsižvelgdama vien į UPT rodiklius (situaciją), ar ji privalo įvertinti šiuos UPT rodiklius (situaciją) palyginti su jo konkurentais atitinkamoje rinkoje?
      
         (1)  2002 m. kovo 7 d. Europos Parlamento ir Tarybos direktyva 2002/22/EB dėl universaliųjų paslaugų ir paslaugų gavėjų teisių, susijusių su elektroninių ryšių tinklais ir paslaugomis (Universaliųjų paslaugų Direktyva) (OL L 108, 2002, p. 51; 2004 m. specialusis leidimas lietuvių k., 13 sk., 29 t., p. 367).